Je Jaquet de Charrins, damoisiaux, fais savoir à touz... que, cum je soie hons à noble baron Jeham de Chalon, signour d’Arlay, et je tieng de luy en fié et en chasemant tout ce que je tiegne à Arlay, en ma demanuire, en champs, em prez, en vignes, en homes, en censes et en toutes autres choses, et les fiez et les chasemanz que Girars, mes oncles, chenoines de Besençon, et li anfanz mons. Pierre de Charin, çay en arriers mon oncle, et messires Guis [de] Chielye, chevaliers, messires Renaz Merles, chevaliers, et messires Hugues, dit de Larive, chevaliers, tienent de moy [à] Arlay dessusdit, que je, non pas contreinz ne deceuz, mas pour mon evidant profit, et par le lox et par le consentemant de Jeham, Estevenim et Valchier, mes amez freres, hay repris et repren en fié et en chasemant de Jeham dessusdit, mon amé signour, en accressemant dou fié dessusdit, tout ce que je hay et tieng à Lombars et à Requanour, au jor que ces lettres furent faites et données, ce est assavoir en champs, em prez, em bois, en homes, en censes et en toutes autres choses, et ce que messires Haymes, mes oncles, moinnes de Baume, tient de moy à Bere et à Monfoutier. Lesquex choses dessusdites je, Jaquet dessusdiz, hay promis et promet, par mon soiremant donné sus sainz ewangiles de Deu corporelmant, garder, requenostre et tenir fermemant audit Jeham, mon amé signour dessusdit, et es suens, [et que] ne venrai encontre cest fait ne feray ne consentiray autrui personne, pour moi et pour les muens, venir encontre, taisiblemant ne aparrammant. En tesmoignaige des choses dessus dites et nommées, nos, Jaquet, Jehans, Estevenins et Valchier, frere, dessusdiz, havons fait metre en ces presantes lettres les saelz pendanz es saiges persones et discretes Guillaume, diens de Lons, et Pierre, priour de ce meisme leu, lesquex nous tenons por persones au[ten]tiques... Ce fut fait et doné le sambadi devant feste saint Jeham Baptiste, en l’am Nostre Signor corrant par mil douz cenz hoctante et VIII, ou mois de jung.